CELEX: 52012PC0206
Language: mt
Date: 2012-05-10
Title: Proposta għal DIRETTIVA TAL-KUNSILL li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tat-trattament tal-vawċers

|
			
		
		
		52012PC0206
		
			Proposta għal DIRETTIVA TAL-KUNSILL li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tat-trattament tal-vawċers /* COM/2012/0206 final - 2012/0102 (CNS) */
			
				
		
		
			
			   	MEMORANDUM TA' SPJEGAZZJONI
1.           KUNTEST TAL-PROPOSTA
Ir-raġunijiet
u l-għanijiet tal-proposta
La s-Sitt
Direttiva tal-VAT[1] u lanqas id-Direttiva
tal-VAT[2] ma jistipulaw regoli dwar
it-trattament ta’ tranżazzjonijiet li jinvolvu vawċers. L-użu
ta' vawċer fi tranżazzjoni taxxabbli jista' jkollu konsegwenzi fuq
l-ammont taxxabbli, il-waqt tat-tranżazzjoni u anki f'ċerti
ċirkostanzi, il-post tat-tassazzjoni. Inċertezza dwar trattament
korrett tat-taxxa tista' madankollu tkun problematika għal
tranżazzjonijiet transkonfinali u għal tranżazzjonijiet
imsenslin fid-distribuzzjoni kummerċjali tal-vawċers.
In-nuqqas ta'
regoli komuni obbliga lill-Istati Membri sabiex jiżviluppaw
is-soluzzjonijiet proprji tagħhom, li inevitabbilment mhumiex
ikkoordinati. Id-diskrepanzi fit-tassazzjoni li jirriżultaw jikkawżaw
problemi bħal tassazzjoni doppja jew non-tassazzjoni iżda wkoll
jikkontribwixxu għall-evitar tat-taxxa u jiffurmaw ostakli
għall-innovazzjoni fin-negozju. Barra minn hekk, żieda
fil-funzjonalità tal-vawċers għamlet id-distinzjoni bejn
il-vawċers u strumenti tal-ħlas aktar ġeneralizzati anqas
ċara.
Id-dinja
nbidlet minn meta r-regoli komuni tal-VAT ġew adottati fl-1977 u
l-użu akbar ta' vawċers huwa wieħed mill-ħafna bidliet li
ttrasformaw il-mod kif isir in-negozju, u introduċew kumplessitajiet li ma
kinux previsti dak iż-żmien.
Il-Qorti
tal-Ġustizzja tal-Unjoni Ewropea ('il-QĠUE') ġiet mitluba bosta
drabi tispjega kif id-Direttivi tal-VAT għandhom japplikaw f'dawn
iċ-ċirkostanzi. Għall-vawċers, dan il-proċess ta xi
gwida iżda ħalla problemi oħra mhux solvuti. L-għan ta' din
il-proposta huwa li tittratta dawn il-kwistjonijiet billi tikkjarifika u
tarmonizza r-regoli fil-leġiżlazzjoni tal-UE dwar it-trattament
tal-VAT tal-vawċers.
Il-kuntest
ġenerali
Fit-tfassil ta' din il-proposta
leġiżlattiva, l-għan huwa ċ-ċarezza. Din għandha
testendi għall-konsegwenzi fiskali tat-tipi differenti ta' vawċers
meta maħruġa, imqassma jew jissarrfu, jew fi Stat Membru wieħed
jew f'operazzjonijiet li jestendu għal aktar minn Stat Membru wieħed.
X’inhuwa
vawċer?
Għall-finijiet tar-regoli tal-VAT,
vawċer huwa strument li jagħti dritt lid-detentur għal
oġġetti jew servizzi, jew li jirċievi skont jew rifużjoni
fir-rigward ta' provvista ta' oġġetti jew servizzi. L-emittent
jassumi obbligu li jforni oġġetti jew servizzi, li jagħti skont
jew rifużjoni.
Vawċer jista' jkollu forma fiżika
jew elettronika u ġeneralment ikollu objettiv kummerċjali jew
promozzjonali, li jista' jkun li jippromwovi l-provvista ta' oġġetti
u servizzi partikolari jew li jħaffef il-ħlas għal prodotti jew
servizzi partikolari. Fi kliem ieħor, vawċer għandu l-għan
li jiżviluppa s-suq għal oġġetti jew servizzi, li jrawwem
lealtà fil-klijenti jew jiffaċilita l-proċess tal-ħlas. Dawn
l-għanijiet jgħinu biex jiddistingwu vawċer minn strumenti
bħal traveller's cheques fejn l-għan huwa biss li jsiru
ħlasijiet.
Kwalunkwe strument li l-għan tiegħu
huwa biss li jsiru ħlasijiet jaqa’ barra d-definizzjoni ta' vawċer
għall-iskopijiet tal-VAT. Għal servizzi purament ta’ ħlas,
japplikaw regoli oħra tal-VAT.
Jeżistu tipi differenti ta’ vawċers.
Xi wħud huma maħruġa bi ħlas u llum jistgħu jiġu
ntaxxati jew meta jinbiegħu jew meta jissarrfu, skont l-approċċ
tal-Istati Membri individwali. Vawċer jista’ wkoll jinħareġ
mingħajr ħlas u jintitola lit-titolari għall-provvista ta'
oġġetti jew servizzi mingħajr ħlas ulterjuri. Tali
provvista tista’ tiġi kkunsidrata bħala rigal kummerċjali.
Vawċer ta’ skont li jingħata b’xejn, u li jintitola lid-detentur
sabiex jirċievi skont fuq tranżazzjoni sussegwenti jista' jitqies
sempliċiment bħala obbligu li jingħata tnaqqis fil-prezz.
Madankollu, dritt għal skont fuq kull
xiri fuq perjodu taż-żmien, anki jekk mogħti bi ħlas, mhux
ikkunsidrat hawnhekk bħala vawċer minħabba li l-intitolament
huwa indipendenti mit-tranżazzjonijiet ta' xiri. In-natura miftuħa
ta’ tali dritt (anke jekk limitat fiż-żmien) hija pjuttost differenti
minn vawċer ta’ skont fejn id-dritt huwa ta’ darba u marbut ma' provvista
speċifika. Madanakollu, dan ma jfissirx li dan is-servizz ma jiġix intaxxat.
X’mistoqsijiet
dwar it-trattament tal-VAT kurrenti ta' vawċers jeħtieġu
attenzjoni?
Tqum mistoqsija bażika dwar meta
tranżazzjonijiet marbuta ma' vawċer għandhom jiġu ntaxxati.
Mingħajr regoli komuni, il-prattiki fl-Istati Membri mhumiex ikkoordinati.
Xi wħud jintaxxaw l-aktar tipi komuni ta' vawċers maħruġa
filwaqt li oħrajn jintaxxawhom meta jissarrfu. Dan joħloq
inċertezza għan-negozji, partikolarment dawk li jixtiequ jisfruttaw
l-opportunitajiet tas-suq uniku. Fejn vawċer huwa maħruġ fi Stat
Membru wieħed u użat f'ieħor, il-konsegwenzi prattiċi
tad-diskrepanzi fit-tassazzjoni jinkludu tassazzjoni doppja jew
non-tassazzjoni.
Il-linja diviżorja bejn vawċers
(fejn ir-regoli tal-VAT qed jiġu indirizzati fl-eżerċizzju
attwali) u l-iżvilupp ta' sistemi tal-ħlas innovattivi (li
t-trattament tal-VAT tagħhom huwa indirizzat bnadi oħra fid-Direttiva
tal-VAT) jeħtieġ li tiġi ċċarata.
Il-vawċers sikwit jaslu f’idejn
il-konsumaturi, permezz ta' katina ta' distributuri (b’mod partikolari,
vawċers tat-telekomunikazzjonijiet imħallsa minn qabel). Hawnhekk
ukoll, in-nuqqas ta' regoli komuni wassal għal approċċ mhux
konsistenti, li xi drabi jinkorpora arranġamenti konċessjonali
lokali, li jaġixxu bħala ostaklu għall-iżvilupp ta' mudelli
tal-kummerċ intra-UE.
Il-vawċers ta’ skont jistgħu
jinvolvu rifużjoni minn manifattur jew distributur (li joħroġ
il-vawċers ta’ skont) lil bejjiegħ bl-imnut biex jikkumpensa
għal tnaqqis fil-prezz mogħti lil klijent għal vawċer ta’ skont.
Ir-regoli eżistenti, kif interpretati mill-QĠUE, huma
ineffiċjenti u diffiċli biex jiġu applikati fil-prattika. Metodu
aħjar huwa tassew meħtieġ.
2.           LIEMA TWEĠIBIET HUMA PROPOSTI?
Biex jiġu solvuti dawn il-problemi, huma
previsti bidliet għad-Direttiva tal-VAT. Dawn jaqgħu taħt
ħames intestaturi.
1.           Definizzjoni tal-vawċers
għall-iskopijiet tal-VAT
L-ewwel pass huwa li jiġi
ċċarat x'inhuwa vawċer għall-iskopijiet tal-VAT. Dan
jinvolvi artikolu ġdid l-Artikolu 30a. Id-Direttiva tal-VAT
jeħtieġ li tkun ċara dwar liema vawċers għandhom jiġu
ntaxxati meta maħruġa u liema għandhom jiġu ntaxxati biss
meta jissarrfu. Tal-ewwel huma deskritti bħala ‘vawċers b'użu
uniku’ u tal-aħħar bħala ‘vawċers b’użi varji’. Din
id-distinzjoni tiddependi fuq jekk hijiex disponibbli l-informazzjoni sabiex
jiġu ntaxxati mal-ħruġ, jew jekk, minħabba li l-użu
aħħari tagħhom huwa soġġett għal
għażla, it-tassazzjoni għandhiex tistenna sa meta jissarrfu.
Huwa wkoll meħtieġ li jiġi żgurat li l-istrumenti li
jistgħu attwalment jintużaw bħala saldu fi ħwienet multipli
mhux konnessi u li llum ġeneralment mhumiex trattati bħala
vawċers ikomplu jiġu trattati bl-istess mod.
L-innovazzjoni fil-forniment ta' servizzi ta'
ħlas għamlet inqas ċara d-distinzjoni bejn vawċers u
sistemi ta' ħlas tradizzjonali. L-Artikolu 30a jipprovdi wkoll
iċ-ċarezza meħtieġa dwar il-limiti għal vawċers
għal skopijiet tal-VAT.
2.           Żmien tat-tassazzjoni
Ladarba t-tipi differenti ta' vawċers
jiġu identifikati, xi bidliet ulterjuri huma meħtieġa biex
jiġi żgurat li t-trattament tal-VAT korrett huwa ċar.
Ir-regoli attwali dwar iż-żmien
tal-ħlas tat-taxxa (fl-Artikolu 65) għandhom ikunu
aġġustati sabiex jiġi żgurat li vawċers b'użu
uniku (SPVs) jkunu soġġetti għall-VAT fiż-żmien meta
jinħarġu u jitħallsu.
Biex tiġi evitata l-konfużjoni,
il-provvista tad-dritt li huwa inerenti f'vawċer u l-forniment sottostanti
ta' oġġetti jew servizzi ma jistgħux jitqiesu bħala
tranżazzjonijiet separati. L-SPVs huma ntaxxati mill-bidu u għalhekk
din il-problema potenzjali mhux se tkun hemm. Għal vawċers li mhumiex
intaxxati meta jinħarġu minħabba li l-post u l-livell
tat-tassazzjoni jkunu għadhom ma jistgħux jiġu stabbiliti,
it-taxxa għandha biss tkun imposta meta l-oġġetti jew
is-servizzi sottostanti jiġu fornuti. Biex jiġi żgurat li dan iseħħ,
u li jseħħ dan biss, huwa propost artikolu ġdid
l-Artikolu 30b. Dan jagħmilha ċara li l-ħruġ ta'
vawċer u l-provvista sussegwenti tal-oġġetti jew servizzi
jikkostitwixxu tranżazzjoni waħda għall-VAT.
3.           Ir-regoli
għad-distribuzzjoni
Ladarba d-Direttiva tal-VAT stabbiliet li
vawċers b'użi multipli (MPVs) għandhom jiġu ntaxxati meta
jissarrfu, iridu jiġu indirizzati xi kwistjonijiet li jirrigwardaw
id-distribuzzjoni tagħhom. Qabel jaslu f'idejn konsumatur, dawn
il-vawċers spiss jgħaddu minn katina ta' distributuri. Għalkemm
it-tranżazzjoni sottostanti m'għandiex tiġi ntaxxata sakemm
iseħħ il-forniment eventwali tal-oġġetti jew servizzi,
id-distribuzzjoni kummerċjali ta' MPV hija fiha nnifisha forniment ta'
servizz taxxabbli li hu indipendenti mill-forniment sottostanti. Meta dan l-MPV
jibdel l-idejn f'katina tad-distribuzzjoni, l-ammont taxxabbli
għas-servizz involut jista' jitkejjel permezz tal-evoluzzjoni fil-valur
tal-vawċer. Fejn distributur jixtri vawċer għal X u
sussegwentament ibigħu għal figura ogħla, X miżjud b'Y,
l-inkrement Y iqiegħed valur fuq is-servizz ta' distribuzzjoni pprovdut.
Billi l-ktajjen tad-distribuzzjoni
għall-MPVs jistgħu jestendu matul diversi Stati Membri, huma
meħtieġa regoli komuni biex jiġi identifikat u mkejjel dan
is-servizz ta' distribuzzjoni. Punt (d) adizzjonali għall-Artikolu 25
jagħmilha ċara li d-distribuzzjoni hija l-provvista ta' servizz
għall-finijiet tad-Direttiva tal-VAT. Il-komputazzjoni tal-ammont
taxxabbli għal dan is-servizz hija trattata f'artikolu ġdid
Artikolu 74b.
Biex jiġi ffaċilitat il-kalkolu
tal-ammont taxxabbli għal kull stadju f'katina tad-distribuzzjoni,
kunċett ta' valur nominali huwa stabbilit u ddefinit fl-Artikolu 74a
bħala l-kunsiderazzjoni totali li tkun dovuta lill-emittent ta' MPV li
min-naħa tagħha hija l-ammont taxxabbli (biż-żieda tal-VAT)
attribwibbli għall-provvista tal-oġġetti jew servizzi
sottostanti.
Il-kostruzzjoni użata f'dawn
iż-żewġ dispożizzjonijiet tiżgura li t-totalità
tal-operazzjonijiet taxxabbli assoċjati ma' MPV – il-provvista ta' servizz
ta' distribuzzjoni u l-provvista ta' oġġetti jew servizzi sottostanti
– huma deskritti u ntaxxati f'manjiera li hija komprensiva, newtrali u
trasparenti.
4.           Il-vawċers ta' skont
Jinqalgħu xi diffikultajiet
bil-vawċers ta' skont meta l-iskont fl-aħħar
mill-aħħar jitħallas mill-emittent aktar milli minn min
isarrafhom. Sabiex tiġi evitata sensiela kumplessa ta'
aġġustamenti, huwa propost li dan l-iskont jiġi trattat
bħala l-provvista ta' servizz separat minn min isarrafhom
għall-emittent. Il-miżuri meħtieġa għal dan huma
stabbiliti f’punt ġdid (e) tal-Artikolu 25 u fl-Artikolu 74c. 
5.           Bidliet oħra
tekniċi jew konsegwenzjali
Xi bidliet tekniċi oħra
tad-Direttiva tal-VAT se jkunu meħtieġa biex jiġi żgurat
il-funzjonament tajjeb ta' dawn is-soluzzjonijiet, partikolarment fir-rigward
tad-dritt tat-tnaqqis (l-Artikolu 169), il-persuna responsabbli
għall-ħlas tat-taxxa (l-Artikolu 193) u obbligi oħra
(l-Artikolu 272). Bidliet tekniċi għall-Artikoli 28 u 65
huma meħtieġa biex jiġu trattati b'mod korrett l-MPVs u l-SPVs
rispettivament.
3.           SPJEGAZZJONI TEKNIKA TAL-ELEMENTI
EWLENIN TAL-PROPOSTA
Id-definizzjoni ta' vawċers u
l-kriterji differenti li japplikaw inkluż iż-żmien
tat-tassazzjoni (l-Artikolu 30a(1) u (2) u l-Artikolu 30b)
Ir-regoli tal-VAT għandhom ikunu
ċari u konsistenti dwar meta t-taxxa għandha titħallas. Jekk
l-informazzjoni meħtieġa għal deċiżjoni korretta
tat-tassazzjoni ma tkunx disponibbli meta vawċer jinħareġ
oriġinarjament, il-konsegwenzi prattiċi huma li t-tassazzjoni tista'
titħallas biss fil-waqt meta huwa jissarraf. Fin-nuqqas ta' kwalunkwe
gwida fid-Direttiva tal-VAT, ma hemm l-ebda qbil dwar liema vawċers
għandhom jiġu ntaxxati fiż-żmien tal-ħruġ u liema
għandhom jiġu ntaxxati meta jissarrfu. Bħala riżultat, xi
Stati Membri jittrattaw tip partikolari ta' vawċer (ngħidu aħna,
kreditu telefoniku mħallas minn qabel[3]) bħala
ħlas fuq il-kont li għandu jiġi ntaxxat bil-quddiem filwaqt li
l-Istati Membri l-oħra jittrattaw l-istess tip ta' vawċer billi
jintaxxaw il-provvista eventwali[4]. Jekk il-vawċer huwa
maħruġ f'tal-ewwel u msarraf f'tal-aħħar, it-tnejn li huma
jżommu l-VAT fuq l-istess provvista. Dan huwa leġittimu
miż-żewġ perspettivi, iżda r-riżultat ikun tassazzjoni
doppja. Fis-sitwazzjoni opposta, l-ebda Stat Membru ma jżomm il-VAT u
r-riżultat ikun in-non-tassazzjoni.
It-tassazzjoni doppja li tirriżulta minn
diskrepanzi tista' sservi ta' ostakolu għal arranġamenti
kummerċjali li jfittxu li jieħdu vantaġġ
mill-opportunitajiet tas-suq uniku, u fil-fatt tagħmel dan. Bil-maqlub,
in-non-tassazzjoni mhux intenzjonata minħabba diskrepanzi tista' tiġi
sfruttata għal skopijiet abbużivi. 
Biex tittratta din il-problema, il-proposta
tibda billi tiddefinixxi l-vawċers u l-kategoriji ewlenin ta'
vawċers, u tiddistingwi b'mod partikolari bejn l-SPVs u l-MPVs.
SPV jintitola lid-detentur biex jirċievi
oġġetti jew servizzi identifikati fiċ-ċirkostanzi meta
l-livell ta' tassazzjoni (b’mod partikolari, ir-rata tal-VAT), l-identità
tal-fornitur u l-Istat Membru li fih isseħħ il-provvista sottostanti
tal-oġġetti jew servizzi, jistgħu jkunu identifikati definittivament
mill-bidu. It-trattament tal-VAT jiġi stabbilit meta l-vawċer
jinbiegħ. Eżempju ta' SPV huwa fejn fornitur ta' servizz ibigħ
vawċers (direttament jew permezz ta' aġent) li jġorru
intitolament sabiex servizz definit (pereżempju, telekomunikazzjonijiet)
jiġu fornuti fi Stat Membri wieħed partikolari.
MPV jintitola lid-detentur biex jirċievi
oġġetti jew servizzi meta dawn l-oġġetti jew servizzi jew
l-Istat Membru fejn huma għandhom jiġu fornuti u ntaxxati mhumiex
identifikati biżżejjed sabiex il-VAT tkun tista' tiġi ffissata
fiż-żmien meta jinħareġ il-vawċer. Eżempju jkun
fejn katina internazzjonali ta' lukandi tipprova tippromwovi l-prodotti
tagħha permezz ta' vawċers li jistgħu jissarrfu f'akkomodazzjoni
fl-istabbilimenti tagħha fi kwalunkwe minn diversi Stati Membri.
Eżempju ieħor ikun fejn kreditu mħallas minn qabel jista'
jintuża jew għal telekomunikazzjonijiet (b'rata standard ta' VAT) jew
għall-ħlas ta' trasport pubbliku (fejn tista' tapplika rata mnaqqsa).
Distinzjoni bejn vawċers u strumenti
tal-ħlas (l-Artikolu 30a(2))
Fid-dawl tat-trattamenti differenti tal-VAT,
in-newtralità titlob li jkun hemm distinzjoni ċara bejn vawċers u
mezzi ta' ħlas aktar ġenerali li tqis in-naturi intrinsiċi
rispettivi tagħhom. Fejn metodu tal-ħlas sempliċi jakkwista xi
karatteristiċi assoċjati ma' vawċers, (pereżempju, karta
ta' valur maħżun jew kreditu mħallas minn qabel maħżun
fuq jew marbut ma' mowbajl), ikun neċessarju li nħarsu mill-qrib lejn
in-natura essenzali tal-operat tagħha. Tisrif ta' vawċer għal
oġġetti jew servizzi mhuwiex pagament iżda pjuttost
l-eżerċizzju ta' dritt sussegwenti għal ħlas li
seħħ meta l-vawċer kien maħruġ jew bidel l-idejn.
Min-naħa l-oħra, fejn kreditu maħżun jew imħallas minn
qabel jiġi użat biex ikopri l-ispiża ta' oġġetti jew
servizzi, kull intitolament għal tali oġġetti jew servizzi
jseħħ biss meta jsir il-ħlas. Kunċettwalment, dan huwa
fundamentalment differenti mill-eżerċitar ta' dritt miksub
mid-detentur ta' vawċer.
Vawċers għandhom dejjem iwasslu
għall-provvista ta' oġġetti jew servizzi u ta' sikwit
jinħarġu biex jippromwovu l-bejgħ ta' fornitur partikolari jew
grupp ta' fornituri jew biex jiffaċilitaw ix-xiri. Dawn
il-karatteristiċi meta magħquda ma' intitolament biex jiġu
riċevuti oġġetti jew servizzi (korrispondenti għal obbligu
biex jiġu fornuti dawn l-oġġetti jew servizzi) jaqdu rwol
fid-distinzjoni ta' vawċers minn strumenti tal-ħlas aktar
ġenerali (li ma jkollhomx drittijiet speċifiċi bħal dawn).
It-tkabbir fl-għadd ta' apparat mobbli
jsaħħaħ il-ħtieġa għal distinzjoni ċara bejn
krediti tat-telekomunikazzjoni mħallsa minn qabel (li huma vawċers) u
servizzi ta' ħlas bil-mobajl aktar ġeneralment li huwa probabbli li
jużaw is-sistema ta' żamma minn qabel ta' dik tal-ewwel. Is-sistemi
ta' ħlas bil-mobajl tipikament jippermettu lill-konsumatur biex juża
mowbajl biex iħallas għal varjetà dejjem akbar ta' oġġetti
u servizzi minbarra servizzi tat-telekomunikazzjonijiet (saħansitra biex
jagħmel trasferimenti ta' flus). Jekk is-sistema għandha l-għan
li tiffaċilita l-ħlas għal lista b'firxa wiesgħa jew
miftuħa li tista' tinkludi kontenut (fajls mużikali, logħob,
mapep, dejta, eċċ) jew servizzi oħra (parkeġġ,
eċċ) jew oġġetti (ngħidu aħna, minn magna
awtomatika tal-bejgħ), isir diffiċli li din wieħed iqisha
bħala vawċer. Id-distinzjoni bejn MPV (fejn id-detentur għandu
aċċess għal servizzi tat-telekomunikazzjoni kif ukoll servizzi
jew oġġetti speċifikati oħra) u servizz ta' ħlas (fejn
l-għan huwa li jiġi ffaċilitat l-infiq ta' kreditu mħallas
minn qabel għax-xiri ta' oġġetti jew servizzi, notevolment
inkluż minn fornituri terzi) huwa jiddependi fuq l-eżistenza ta'
dritt li wieħed jirċievi oġġetti jew servizzi.
Għalhekk, strumenti li jistgħu
jkollhom xi wħud mill-karatteristiċi ta' vawċers iżda li
r-rwol primarju tagħhom huwa bħala mezz ta' ħlas għandhom
jiġu esklużi mid-definizzjoni ta' vawċer. Dan hu l-għan
tal-Artikolu 30a(2).
Vawċers imqassma f’katina
(l-Artikolu 25 punt (d), l-Artikolu 74a u l-Artikolu 74b)
Vawċers jistgħu jitqassmu f'bosta
modi (pereżempju permezz ta' gazzetti, intermedjarji, ikunu mehmuża
ma' prodotti f'supermarket, eċċ). 
Billi l-SPVs jistgħu jiġu ntaxxati
minn qabel, id-distribuzzjoni tagħhom hija relattivament sempliċi.
Id-distribuzzjoni ta' MPVs permezz ta' intermedjarji f’katina tal-bejgħ,
min-naħa l-oħra, tista' ma tkunx daqshekk diretta.
Jeżistu bosta mudelli iżda
perspettiva waħda tħares lejn il-prezz li bih l-emittent (I)
ibigħ l-MPV fil-bidu tal-katina bħala differenti mill-prezz
imħallas mill-klijent fit-tmiem tal-katina minħabba l-marġini
jew mark-ups tad-distributuri. Il-klijent li jixtri MPV fit-tmiem tal-katina
jħallas prezz ogħla mill-konsiderazzjoni miksuba mill-emittent
tal-vawċer fil-bidu tal-katina. Sakemm il-marġini (jew mark-up) ma
jitqiesx kif suppost, ikun hemm diskrepanza bejn il-VAT (tal-output)
tal-emittent u l-VAT (tal-input) tal-klijent, li possibilment huwa persuna
taxxabbli bid-dritt għat-tnaqqis, jistenna li jsib fuq fattura.
Arranġamenti bħal dawn huma komuni
fid-distribuzzjoni ta' vawċers tat-telekomunikazzjonijiet imħallsa
minn qabel.
Biex jiġi solvut dan, huwa propost li
jkun introdott il-kunċett tal-valur nominali, valur kostanti ffissat minn
min joħroġ MPV mill-bidu, u li kull differenza pożittiva bejn
dan il-valur nominali u l-prezz imħallas minn distributur ta' MPV
tiġi trattata bħala l-kunsiderazzjoni għal servizz ta'
distribuzzjoni. Id-distributur (D1) jipprovdi servizz tad-distribuzzjoni
(intaxxat) lill-emittent (I). Id-distributuri sussegwenti (D2) jipprovdu
servizz ta' distribuzzjoni simili lid-distributur preċedenti (li
bigħilhom l-MPV).
Dan jista' jintwera kif ġej:
Il-Kumpanija I (fornitur ta'
telekomunikazzjonijiet) tbigħ f’dan il-każ MPV lil distributur (D1)
b' valur nominali ta' EUR 100. D1 iħallas lill-emittent EUR 80.
Id-differenza bejn il-valur nominali u l-prezz imħallas hija ta'
EUR 20. Dan l-ammont jitqies bħala l-konsiderazzjoni (inkluż
il-VAT) għas-servizz ta' distribuzzjoni fornut mid-distributur
lill-fornitur tat-telekomunikazzjonijiet.
D1 joħroġ fattura lil I, li turi
l-ispiża tad-distribuzzjoni u servizz tal-VAT applikabbli. Jekk
wieħed jassumi rata tal-VAT ta' 25%, is-servizz ta' distribuzzjoni ikun
EUR 16 u l-VAT tkun ta' EUR 4.
D1 imbagħad ibigħ l-MPV lil
sub-distributur, D2, għal EUR 90. Hawnhekk, D2 huwa meqjus bħala
li jforni servizz ta' distribuzzjoni lil D1 u joħroġ fattura li
tirrifletti d-differenza bejn il-valur nominali (EUR 100) u l-ammont
imħallas (EUR 90). Dan juri EUR 8 għas-servizz flimkien ma'
EUR 2 f'VAT.
D2 imbagħad ibigħ il-vawċer
lill-klijent finali (C), għal EUR 100. C juża l-vawċer
(kreditu mħallas minn qabel) biex jakkwista telekomunikazzjonijiet jew
servizzi oħra minn I. Jekk dan huwa għall-użu tan-negozju, C
(persuna taxxabbli) tirċievi fattura minn I għal EUR 100,
inkluża l-VAT.
L-ebda fattura tal-VAT ma hija
maħruġa fi kwalunkwe stadju f'relazzjoni mal-bejgħ tal-MPV
fil-katina tad-distribuzzjoni.
F'dak li jirrigwarda lil I, il-fornitur
tat-telekomunikazzjoni u l-emittent tal-MPV, il-kumpanija tkun ipprovdiet
servizzi għall-valur ta' EUR 80 b'VAT tal-output ta' EUR 20
(bis-suppożizzjoni dejjem ta' rata tal-VAT kostanti ta' 25%
għall-illustrazzjoni). Il-kumpanija I tkun weħlet spejjeż
tad-distribuzzjoni ta' EUR 16 (flimkien mal-VAT tal-input ta' EUR 4)
sabiex tqiegħed l-MPV f’idejn il-klijent finali.
In-newtralità
tal-vawċers ta' skont b'xejn (l-Artikolu 25 punt (e) u
l-Artikolu 74c)
Vawċers ta' skont b'xejn jintitolaw
lid-detentur għal tnaqqis fil-prezz meta jissarrfu kontra l-provvista ta'
ċerti oġġetti jew servizzi. Jekk l-emittent u min isarrafhom
huma l-istess persuna, l-ammont taxxabbli ta' dawn il-provvisti jitnaqqas
bl-ammont tal-iskont (bil-VAT inkluża mnaqqsa). Għalhekk
il-konsumatur li jixtri prodott ta' EUR 100 jħallas biss EUR 95
jekk juża vawċer ta' skont ta' EUR 5.
Fil-prattika l-oġġetti li
l-vawċers ta' skont jirrigwardaw spiss jgħaddu minn idejn bosta
persuni taxxabbli (bħal bejjiegħa bl-ingrossa, distributuri u
bejjiegħa bl-imnut) qabel jaslu għand il-klijent finali. L-iskont
huwa spiss rimborsat mill-emittent (pereżempju l-manifattur) lil min
isarraf il-vawċer (pereżempju bejjiegħ bl-imnut). Jista' anki
jiġri li l-konsumatur iħallas il-prezz normali iżda
jirċievi rimbors fil-forma ta' 'flus lura' (jew 'rifużjoni')
mingħand l-emittent wara. Hawnhekk, qamu diffikultajiet fl-identifikazzjoni
tat-trattament korrett tat-taxxa.
Illum, fuq il-bażi ta' ġurisprudenza
stabbilita mill-QĠUE[5], l-emittent
oriġinali (bejjiegħ bl-ingrossa jew manifattur) jistgħu jnaqqsu
r-rimbors magħmul lil min isarraf il-vawċer mill-prezz tal-bejgħ
oriġinali tal-oġġetti li għalihom jirreferi l-vawċer.
Biex jiġi evitat telf għat-taxxa (il-persuni taxxabbli sussegwenti
fil-katina ma għandhomx għalfejn jikkoreġu l-VAT tal-input
tagħhom) ir-rimbors huwa meqjus bħala ħlas minn parti terza
mill-manifattur lil min isarraf il-vawċer li għandu jiġi
miżjud (minbarra l-VAT inkluża) mal-ammont taxxabbli fuq il-fattura
maħruġa minn min isarraf il-vawċer lill-klijent. Għalhekk
fl-eżempju ta' hawn fuq, min isarraf il-vawċer joħroġ
fattura ta' EUR 100 (inkluża l-VAT) lill-klijent, anke jekk
il-klijent ikun ħallas biss EUR 95.
Madankollu, xorta waħda jinqalgħu
problemi fejn dawn l-aġġustamenti jkun jenħtieġ li jsiru
permezz ta' katina ta' distribuzzjoni (din hija kumplessa u n-negozji
jiffaċċjaw inkonsistenzi fir-regoli tal-kontabilità u
tad-dokumentazzjoni tal-VAT) jew fejn il-vawċer jissarraf fi Stat Membru
minbarra dak li fih kien ġie maħruġ. Ma hemm l-ebda soluzzjoni
faċli għall-kunflitt bejn id-dritt tat-tnaqqis tal-klijent (meta
l-vawċer ikun użat minn persuna taxxabbli għal oġġetti
jew servizzi li se jintużaw għall-attività ekonomika tiegħu) u
t-tnaqqis tal-ammont taxxabbli għall-manifattur. Barra minn hekk,
il-ġurisprudenza tonqos milli tittratta l-eżitu fejn l-emittent
tal-vawċer ma jkunx is-sors tar-rifużjoni.
Modifika xierqa tas-sitwazzjoni eżistenti
qiegħda għalhekk tiġi proposta. Minflok li jirrappreżenta
kunsiderazzjoni ta' parti terza, ir-rimbors għandu għalhekk jitqies
bħala kunsiderazzjoni (bil-VAT inkluża) għall-provvista ta'
servizz ta' tisrif. Pjuttost milli jnaqqas l-ammont taxxabbli tal-ewwel
bejgħ, il-manifattur (li joħroġ il-vawċer) inaqqas il-VAT
tal-input fuq is-servizz tat-tisrif ipprovdut minn min isarraf.
Meta vawċer ta' skont b'xejn jiġi
ppreżentat biex jissarraf kontra provvista ta' oġġetti jew
servizzi, il-prezz imħallas jitnaqqas xorta skont il-valur nominali
tiegħu iżda dan imbagħad jaġixxi biex inaqqas l-ammont
taxxabbli tal-provvista. Dan l-ammont taxxabbli (flimkien mal-VAT) huwa l-prezz
effettivament imħallas mill-klijent. Fl-eżempju ta' hawn fuq, dan
ifisser li min isarraf joħroġ fattura għal EUR 95
(inkluża l-VAT). Il-klijent qatt ma jista' jnaqqas aktar VAT milli jixraq
u n-newtralità hi restawrata.
Dan jista' jintwera kif ġej:
Il-kumpanija M, manifattur, tbigħ
oġġetti lil bejjiegħ bl-ingrossa W1 għal EUR 70. W1
mbagħad ibigħhom għal EUR 80 lil W2 li mbagħad
ibigħhom lil R, bejjiegħ bl-imnut, għal EUR 90
(iċ-ċifri kollha jinkludu l-VAT).
R finalment ibigħ l-oġġetti
lill-klijent finali, C, għal EUR 100.
Sadanittant, biex jinkoraġġixxi
l-bejgħ M jiddistribwixxi vawċer ta' skont b'xejn li jintitola
għal skont ta' EUR 5 permezz tal-gazzetti u wieħed minn dawn
ikun għand C meta jagħmel ix-xirja tiegħu. Dan huwa
aċċettat bħala pagament parzjali minn R li mbagħad jitlob
lil M għal rimbors. 
Illum, dan ir-rimbors jippermetti lil M biex
inaqqas l-ammont taxxabbli tal-provvista lil W1. Huwa madankollu meqjus
bħala imprattikabbli li dan l-aġġustament jinġarr matul
il-katina tad-distribuzzjoni u s-soluzzjoni tal-QĠUE kienet li tittratta
l-EUR 5 bħala ħlas ta' parti terza. Din madankollu hija
soluzzjoni imperfetta, li twassal għal telf tat-taxxa, jekk C huwa persuna
taxxabbli (bi dritt li jnaqqas it-taxxa tal-input) jew jekk il-katina
tal-provvista tinvolvi iktar minn Stat Membru wieħed (b'akkwiżizzjoni
intra-UE b'rata ta' taxxa żero).
Biex jittratta dan, il-punt (e) propost
tal-Artikolu 25 iħares lejn il-EUR 5 bħala servizz ta'
tisrif li għalih R joħroġ fattura lil M (bil-EUR 5 jkunu
l-ammont inklussiv mill-VAT). M ma jibqax jaġġusta l-ammont taxxabbli
tal-provvista oriġinali u C, li jħallas EUR 95 fir-realtà,
jirċievi fattura għal dak l-ammont (iċ-ċifri kollha
jinkludu l-VAT).

Il-konsultazzjoni
mal-partijiet interessati

Il-kwistjoni tat-trattament tal-VAT ta'
vawċers kienet diskussa f’seminars Fiscalis fl-2002 u 2006 minn
rappreżentanti mill-awtoritajiet fiskali tal-Istati Membri. Dan kien
segwit b'konsultazzjoni pubblika fl-2006 li r-riżultati tagħha
jistgħu jinstabu fi:
http://ec.europa.eu/taxation_customs/common/consultations/tax/article_2992_en.htm.
Il-biċċa l-kbira
tal-kontribuzzjonijiet ikkonkludew li l-problemi huma fil-biċċa
l-kbira attribbwili għal applikazzjonijiet differenti tar-regoli tal-VAT
mill-Istati Membri, li jikkawża problemi partikolari għall-operazzjonijiet
intra-UE. Interpretazzjoni armonizzata tar-regoli kurrenti hija
meħtieġa u, fl-opinjoni ta' dawk li wieġbu, dan probabbilment
jitlob tibdiliet fil-leġiżlazzjoni primarja. Definizzjoni legali ta'
vawċers għal skopijiet tal-VAT kienet ġeneralment meqjusa
bħala essenzjali.
Evoluzzjoni fil-versatilità tal-vawċers
tfisser li l-linja diviżorja mal-mezzi ta' ħlas konvenzjonali mhijiex
dejjem ċara jew konsistenti. Bħala riżultat, in-newtralità
tat-trattament bejn sistemi li għandhom l-istess funzjonalitajiet kienet
meqjusa bħala li teħtieġ l-attenzjoni.

Valutazzjoni
tal-Impatt

Il-problemi ffaċċjati, li din
l-inizjattiva qiegħda tipprova tindirizza, huma attribwibbli għal
nuqqasijiet f'leġiżlazzjoni li ma żammitx il-pass
mal-iżviluppi kummerċjali riċenti.
Il-proposta hija akkumpanjata minn
Valutazzjoni tal-Impatt. Hija tikkonkludi li l-uniku mod realistiku biex
jiġu trattati n-nuqqasijiet identifikati hija moderizzazzjoni
tad-Direttiva tal-VAT billi jiddaħħlu dispożizzjonijiet ġodda
li jittrattaw il-vawċers.
Ġew ikkunsidrati żewġ
alternattivi: li ma jsir xejn u approċċ ta' liġi mhux
vinkolanti. Tal-ewwel timplika li l-problemi ffaċċjati jitħallew
għall-Istati Membri biex isolvuhom. L-Istati Membri jistgħu
jistabbilixxu soluzzjonijiet ad-hoc jew ifittxu gwida mill-QĠUE.
Eżempju ta' dik tal-aħħar jista' jkun il-ħruġ ta'
linji gwida. Madankollu, l-ebda waħda minn dawn l-alternattivi ma
tiżgura ċ-ċertezza legali jew att legali li jimmodifika r-regoli
tal-VAT eżistenti. In-nuqqasijiet identifikati, b’mod partikolari n-nuqqas
ta' gwida fid-Direttiva tal-VAT li tkun tiżgura trattament konsistenti
mill-Istati Membri, huma partikolarment ta' ħsara fil-qasam tat-taxxa fejn
iċ-ċertezza legali hija punt partikolarment importanti.
Studju magħmul minn Deloitte huwa inkluż
bħala Anness għall-Valutazzjoni tal-Impatt. Huwa jsostni
l-ġustifikazzjoni ekonomika għal din il-proposta
leġiżlattiva, b'mod partikolari l-konsegwenzi attwali u potenzjali
ta' diskrepanzi bejn l-Istati Membri. L-istudju jikkonferma wkoll li
vawċers għal servizzi tat-telekomunikazzjoni mħallsa minn qabel
(pre-paid) huma bil-bosta l-aktar kategorija sinifikanti ta' vawċers u
d-differenzi fit-trattament tat-taxxa tagħhom huma mifruxa. Dan jista'
jwassal għal skemi tal-evitar, distorsjoni tal-kompetizzjoni jew
saħansitra jagħmel l-isfruttament ekonomiku mhux attraenti
minħabba l-inċertezzi tat-taxxa.

Elementi
legali tal-proposta

Il-proposta tikkonsisti f'diversi emendi
għad-Direttiva tal-VAT immirati biex jiġu definiti b' mod ċar
tipi differenti ta' vawċers u biex jiġi armonizzat it-trattament
tal-VAT tagħhom. Il-proposta hija bbażata fuq l-Artikolu 113
tat-Trattat dwar il-Funzjonament tal-Unjoni Ewropea (TFUE).
Il-prinċipju tas-sussidjarjetà
Il-bidliet proposti huma meħtieġa
sabiex jiġu ċċarati u armonizzati r-regoli dwar it-trattament
tal-VAT tal-vawċers. Dan l-għan ma jistax jintlaħaq b’mod
adegwat mill-Istati Membri.
L-ewwelnett, ir-regoli tal-VAT rilevanti huma
stabbiliti fid-Direttiva tal-VAT. Dawn ir-regoli jistgħu jiġu
emendati biss permezz tal-proċess leġiżlattiv tal-UE.
It-tieni nett, azzjoni mill-Istati Membri biss
ma tistax tilħaq l-għan ta' applikazzjoni uniformi tal-VAT
minħabba l-possibbiltà ta' interpretazzjonijiet differenti tar-regoli.
Il-leġiżlazzjoni attwali mhijiex ċara u l-applikazzjoni
eteroġenja mill-Istati Membri hija r-raġuni ewlenija
għall-problemi li qed jinstabu. Biex jiġi ċċarat
it-trattament tal-VAT ta' oġġetti u servizzi taxxabbli fornuti kontra
vawċers jenħtieġ emenda tad-Direttiva tal-VAT.
L-ambitu tal-proposta huwa limitat għal
dak li jista jinkiseb biss b'leġiżlazzjoni tal-UE. Għalhekk hija
tikkonforma mal-prinċipju tas-sussidjarjetà.
Il-prinċipju tal-proporzjonalità
L-emendi għad-Direttiva 2006/112/KE huma
neċessarji abbażi tal-problemi identifikati u għandhom
jagħtu soluzzjonijiet li huwa probabbli li jilħqu l-għanijiet.
Dawn is-soluzzjonijiet se jikkontribwixxu biex tinkiseb in-newtralità
tat-taxxa, jitnaqqsu l-ispejjeż tal-konformità u jiġi eliminat
ir-riskju tat-tassazzjoni doppja biex l-operaturi ekonomiċi jkunu
jistgħu jallokaw ir-riżorsi b'mod aktar effiċjenti. Regoli
ċari li jistabbilixxu kundizzjonijiet ekwi jnaqqsu l-ambitu
għall-evitar possibbli tat-taxxa u jiġġeneraw ċertezza
legali kemm għall-kontribwenti kif ukoll għall-amministrazzjonijiet
tat-taxxa.
Il-proposta għalhekk hija konformi
mal-prinċipju tal-proporzjonalità.
Simplifikazzjoni
Il-proposta tipprovdi
għas-semplifikazzjoni billi tikkategorizza u tiddefinixxi b’mod ċar
tipi differenti ta' vawċers, billi tallinja t-trattament tal-VAT għal
kull tip ta' vawċer u billi żżid in-newtralità għal
vawċers ta' skont.
L-Għażla tal-Istrumenti
L-istrument propost huwa Direttiva. Mezzi
oħra ma jkunux adegwati billi t-trattament tal-VAT ta' vawċers
jinvolvi diversi artikoli tad-Direttiva tal-VAT. L-għanijiet
ippreżentati hawn fuq jistgħu għalhekk jintlaħqu biss
b’direttiva ta' emenda.
Tabella Ta' Korrelazzjoni
L-Istati Membri huma meħtieġa
jikkomunikaw lill-Kummissjoni t-test tad-dispożizzjonijiet nazzjonali li
jittrasponu d-Direttiva kif ukoll dokument wieħed jew aktar li jispjegaw
ir-relazzjoni bejn il-komponenti ta' din id-Direttiva u l-partijiet
korrispondenti ta' strumenti ta' traspożizzjoni nazzjonali.
Ir-rekwiżit ta' dawn id-dokumenti huwa ġustifikat u proporzjonat
fir-rigward ta' din id-Direttiva, billi se jgħin sabiex jiġi
żgurat li dawk li jħallsu t-taxxa jistgħu jkollhom ċarezza
dwar id-drittijiet u l-obbligi tagħhom fit-tranżazzjonijiet li
jinvolvu vawċers, partikolarment fejn huma involuti operazzjonijiet
intra-UE.
4.           IMPLIKAZZJONIJIET BAĠITARJI 
Din il-proposta m'għandha l-ebda
implikazzjoni fuq il-baġit tal-Unjoni Ewropea.
5.           SPJEGAZZJONI DETTALJATA TAL-PROPOSTA 
Artikolu 25
Punt (d)
Meta MPVs jgħaddu mill-ktajjen
tad-distribuzzjoni, it-trattament tal-VAT ta' kull marġini jew ħlas
magħmula jew riċevuti minn distributur għandhom ikunu ċari
u konsistenti. Għal dak il-għan għandu jiġi
speċifikatament stipulat li din tirrappreżenta provvista ta' servizzi
taxxabbli.
Il-punt (e):
L-għan tal-punt (e) huwa li
jiġi żgurat li fejn vawċer li jagħti d-dritt għal
skont jew għall-ħlas ta' rifużjoni jinħareġ b'xejn u
jissarraf minn persuna taxxabbli minbarra l-emittent u li hija rimborsata
mill-emittent, din l-operazzjoni għandha tiġi kkunsidrata bħala
provvista ta' servizz minn min isarraf għall-emittent. Dan se jiżgura
li l-ammont taxxabbli biż-żieda tal-VAT fuq il-fattura
maħruġa minn min isarraf il-vawċer jikkorrispondi
għall-ammont realment imħallas mill-klijent/persuna taxxabbli.
Artikolu 28
Dan l-Artikolu
huwa emendat sabiex jiġu evitati piżijiet amministrattivi
eċċessivi f’katina ta' tranżazzjonijiet li tinvolvi MPVs.
MPVs mhumiex
intaxxati meta dawn jibdlu l-idejn iżda biss meta jissarrfu. Mingħajr
din il-kjarifika, hemm riskju li meta l-vawċer jissarraf u r-rata tal-VAT
tkun magħrufa, jista' jkun hemm ħtieġa perċepita li jsiru aġġustamenti
korrispondenti għall-istadji kollha preċedenti fil-katina
tad-distribuzzjoni (bir-rata applikabbli għall-oġġetti jew
is-servizzi msarrfa).
Aġġustament
tal-VAT tard u retrospettiv bħal dan ikun eċċessivament
oneruż u jiskoraġġixxi n-negozju mingħajr ma verament
jiġġenera dħul tat-taxxa ġdid (jekk wieħed jassumi li
l-VAT tal-input tiġi rkuprata f'kull stadju). Biex jiġi evitat dan,
il-VAT m'għandhiex tiġi applikata fuq il-provvista ta' vawċer
tul il-katina iżda biss fuq it-tranżazzjoni finali meta jissarraf
il-vawċer. 
Din
id-dispożizzjoni għandha tinqara flimkien mad-dispożizzjoni
tal-Artikolu 25 fejn huwa stipulat li l-marġini
għad-distribuzzjoni ta' MPV hija ntaxxata separatament bħala servizz
indipendenti. Il-konsegwenzi ta' dawn iż-żewġ dispożizzjonijiet
huma li l-oġġetti jew servizzi sottostanti li l-MPV tintitola
għalihom li huma ntaxxati fil-waqt ta' meta jissarraf il-vawċer,
jiġifieri fil-post adegwat fi żmien propizju, filwaqt li
l-marġini tad-distributur hija ntaxxata bħala servizz fil-waqt meta
hija fornuta, jiġifieri kull darba li l-MPV jibdel l-idejn.
Artikolu 30a
Kif spjegat hawn fuq, dan l-Artikolu
jiddefinixxi l-vawċers u jistipula limiti għall-funzjonalità
tagħhom sabiex jiddistingwi l-vawċers minn mezzi ta' ħlas aktar
ġenerali. Id-distinzjoni bejn SPV u MPV tinsab f’jekk hemmx
biżżejjed ċertezza sabiex tinżamm it-taxxa
fiż-żmien tal-ħruġ jew jekk ikunx meħtieġ li
wieħed jistenna sakemm l-oġġetti jew is-servizzi jiġu pprovduti.
Għal SPV, għandu jkun hemm ċertezza dwar l-identità tal-parti li
tassumi l-obbligu li tissupplixxi li huwa inerenti fil-vawċer.
Il-vawċers maħruġa għajr
bi ħlas jagħtu lok għal konsegwenzi tal-VAT speċifiċi
li huma ttrattati separatament.
Artikolu 30b
Taħt it-termini ta' dan l-Artikolu, fejn
vawċer ikollu dritt għal provvista ta' prodotti jew servizzi,
il-provvista ta' dan id-dritt u l-provvista sussegwenti tal-oġġetti
jew servizzi huma marbuta u għandhom jitqiesu bħala tranżazzjoni
waħda.
Billi dan it-trattament fiskali ta'
tranżazzjoni unika għandu jkun l-istess bħal dak li kien ikun
japplika li kieku l-oġġetti jew servizzi ma ġewx ipprovduti
permezz tal-użu ta' vawċer, il-post tal-provvista u r-rata
applikabbli għandhom ikunu determinati mill-oġġetti jew servizzi
fornuti. Jirriżulta wkoll minn dan l-Artikolu li l-MPVs huma ntaxxati meta
jissarrfu. L-SPVs huma ntaxxati mal-bejgħ (ara l-Artikolu 65).
Biex tiġi evitata l-konfużjoni, huwa
wkoll meħtieġ li jiġi żgurat li l-użu ta' vawċer
fi tranżazzjoni li taqa’ taħt l-iskema speċjali
għall-aġenti tal-ivvjaġġar ma tfixkilx ir-regoli ta' dik
l-iskema.
Artikolu 65
Dan il-paragrafu
miżjud mal-Artikolu jittratta l-imponibbiltà tal-SPVs. Simili
għall-ħlasijiet fuq il-kont, il-VAT għandha ssir dovuta hawnhekk
mal-wasla tal-ħlas u fuq l-ammont riċevut.
Artikolu 66
Dan l-Artikolu huwa
emendat sabiex jiġi evitat li Stati Membri jidderogaw
mill-Artikolu 65 għall-SPVs. Altrimenti l-imponibbiltà tal-SPVs xorta
tista' tvarja bejn l-Istati Membri, li possibbilment jista' jirriżulta
f'tassazzjoni doppja jew non-tassazzjoni.
Artikolu 74a
Dan l-Artikolu
jittratta l-ammont taxxabbli għall-provvisti li jinvolvu MPV, inkluż
fejn MPV jissarraf b'mod parzjali. Huwa jintroduċi wkoll il-kunċett
ta' 'valur nominali' li huwa kruċjali biex tiġi stabbilita l-ordni
fit-tassazzjoni, partikolarment għall-operazzjonijiet intra-UE,
għaliex jiżgura li l-valur ta' MPV huwa kostanti bejn il-bidu u
t-tmiem tal-katina ta' distribuzzjoni.
Il-valur nominali huwa definit
(fl-Artikolu 74a(2)) bħala dak kollu riċevut jew li għandu
jiġi riċevut kontra vawċer mill-emittent tal-vawċer. Dan
huwa meħtieġ biex jittieħed kont tal-valur tas-servizz ta'
distribuzzjoni pprovdut minn distributur (jew prinċipal jew aġent
tal-kummissjoni) ta' katina tal-bejgħ ta' MPV. Il-marġini magħmula
mid-distributur tiġi ttrattata bħala l-kunsiderazzjoni (inkluż
l-ammont tal-VAT) għal provvista ntaxxata ta' servizz ta' distribuzzjoni
(ara l-Artikolu 25).
Il-valur nominali ta' MPV huwa figura li
tinkludi l-VAT. L-ammont tal-VAT inkluż se jkun magħruf biss
mat-tisrif meta, fuq il-bażi tar-rata tal-VAT applikabbli
għall-oġġetti u s-servizzi li jkunu msarrfa, ikun possibbli li
l-valur nominali jinqasam bejn l-ammont tal-VAT u l-ammont taxxabbli.
Fil-każ fejn konsumatur ikun ħallas
aktar mill-valur nominali, dan ifisser li distributur żamm marġini u
l-klijent imbagħad ikollu d-dritt għal fattura separata għal dik
id-differenza (li ovvjament ma tkunx riflessa fil-fattura
għall-provvista). Fejn il-klijent ikun ħallas inqas mill-valur
nominali, dan jista' jfisser li distributur għamel telf iżda, f’kull
każ, il-kunsiderazzjoni riċevuta mill-emittent ma tinbidilx.
Artikolu 74b
Dan l-Artikolu jistabbilixxi l-kalkolu
tal-marġini tad-distributur fil-każ ta' provvisti li jinvolvu MPV.
F'dan ir-rigward l-ammont taxxabbli tas-servizz ta' distribuzzjoni pprovdut huwa
figura li tibbilanċja – ikkalkulata bħala d-differenza bejn il-valur
nominali tal-MPV u l-ammont attwali mħallas mill-akkwirent.
L-ammont totali tat-taxxa għas-servizzi
ta' distribuzzjonii huwa kostanti, irrispettivament min-numru ta' partijiet
fil-katina tal-bejgħ. Fil-każ li aktar minn distributur wieħed
huwa involut l-ammont totali tat-taxxa għas-servizzi ta' distribuzzjoni
huwa diviż fost id-distributuri (ara l-eżempju tad-distribuzzjoni ta'
MPV).
Artikolu 74c
Billi vawċer b'xejn ta' skont
m'għandux ikompli jiġi ttrattat bħala kunsiderazzjoni ta' parti
terza għall-provvista, hija meħtieġa ċarezza
fl-osservazzjoni u l-kejl tal-ammont taxxabbli tas-servizz tat-tisrif introdott
mill-punt (e) tal-Artikolu 25.
Artikolu 169
Il-paragrafu inkluż f'dan l-artikolu,
jiżgura l-konsistenza fid-dritt għal tnaqqis.
Jekk l-emittent ta' MPV jsarraf il-vawċer
kontra tranżazzjonijiet intaxxati, l-Artikolu 168 jipprovdi li hu
jkun jista' jnaqqas il-VAT dovuta jew imħallsa b’relazzjoni
mal-ħruġ ta' dak il-vawċer. Sabiex jiġu pprovduti
kundizzjonijiet ekwi, fejn MPVs huma msarrfa, fil-kors ta'
tranżazzjonijiet li jagħtu lok għal tnaqqis, minn xi ħadd
għajr l-emittent, għandu jiġi ċċarat li l-emittent
iżomm d-dritt li jnaqqas il-VAT dovuta jew imħallsa fuq in-nefqa
marbuta mal-ħruġ tal-vawċer. Dan jista' jinkludi l-ispejjeż
tal-istampar jew kodifikazzjoni.
Din id-dispożizzjoni hija
meħtieġa meta MPV jissarraf minn xi ħadd għajr l-emittent.
Ir-rimbors konsegwenti mill-emittent lil min isarraf huwa barra minn dan
l-ambitu. Fin-nuqqas ta' tali dispożizzjoni, l-emittent ma jkunux jista'
jsostni d-dritt tat-tnaqqis.
Artikolu 193
Il-paragrafu li għandu jiġi
inkluż f'dan l-Artikolu, jiċċara li huwa dejjem min isarraf
l-MPV li jwettaq il-provvista taxxabbli ta' oġġetti jew servizzi u huwa
għalhekk il-persuna responsabbli għall-ħlas tal-VAT. Dan huwa
sinifikanti fejn l-emittent u min isarraf il-vawċer mhumiex l-istess
persuna. Min isarraf biss ikun jaf x'ġie pprovdut u fejn u meta sar dak
il-forniment.
Artikolu 272
L-għan tal-bidliet għal dan
l-Artikolu huwa li jiġi żgurat li l-informazzjoni dwar il-fornimenti
transkonfinali ta' servizzi, inklużi dawk relatati ma' vawċers,
tiġi riċevuta mill-Istati Membri kollha fejn hija dovuta t-taxxa biex
jiġi żgurat li l-VAT tkun tista' tiġi kkalkulata u miġbura
tajjeb fit-territorju tagħhom. Partikolarment l-obbligi għall-persuni
taxxabbli li jkunu identifikati għall-iskopijiet tal-VAT u li jimlew
dikjarazzjonijiet rikapitulattivi għandhom japplikaw b'mod konsistenti
fl-Istati Membri kollha.
2012/0102 (CNS)
Proposta għal
DIRETTIVA TAL-KUNSILL 
li temenda d-Direttiva 2006/112/KE dwar
is-sistema komuni ta' taxxa fuq il-valur miżjud fir-rigward tat-trattament
tal-vawċers
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 113
tiegħu,
Wara li kkunsidra l-proposta mill-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidra l-opinjoni tal-Parlament
Ewropew[6], 
Wara li kkunsidra l-opinjoni tal-Kumitat
Ekonomiku u Soċjali Ewropew[7], 
Filwaqt li jaġixxi skont proċedura
leġiżlattiva speċjali,
Billi:
(1)       Id-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud[8] tistabbilixxi r-regoli
dwar il-ħin u l-post ta' provvista ta' oġġetti u servizzi,
l-ammont taxxabbli, l-imponibilità tat-taxxa fuq il-valur miżjud (VAT) u
d-dritt għal tnaqqis. Madankollu, dawk ir-regoli mhumiex ċari jew
kompluti biżżejjed sabiex jiżguraw il-konsistenza fit-trattament
tat-taxxa ta' tranżazzjonijiet li jinvolvu vawċers sa punt li
għandu konsegwenzi mhux mixtieqa għall-funzjonament tajjeb tas-suq
intern. 
(2)       Biex jiġi żgurat
trattament ċert u uniformi u jiġu evitati l-inkonsistenzi,
id-distorsjoni tal-kompetizzjoni, it-tassazzjoni doppja jew in-non-tassazzjoni
u jitnaqqas ir-riskju tal-evitar tat-taxxa, hemm il-ħtieġa għal
regoli speċifiċi li japplikaw għat-trattament tal-VAT
tal-vawċers.
(3)       Sabiex jiġi identifikat
b'mod ċar x'inhuwa vawċer għall-finijiet tal-VAT u biex issir
distinzjoni bejn il-vawċers u l-istrumenti tal-ħlas, huwa
meħtieġ li l-vawċers, li jista' jkollhom forma fiżika jew
elettronika, jiġu definiti, b'mod li jiġu rikonoxxuti l-attributi
essenzjali tagħhom, partikolarment in-natura tad-dritt marbut ma'
vawċer u l-obbligi assunti mill-emittent tal-vawċer. 
(4)       It-trattament tal-VAT
tat-tranżazzjonijiet assoċjati mal-vawċers huwa dipendenti fuq
il-karatteristiċi speċifiċi tal-vawċer. Għalhekk, huwa
neċessarju li wieħed jiddistingwi bejn it-tipi differenti ta'
vawċers u d-distinzjonijiet jenħtieġ li jiġu stipulati
fil-leġiżlazzjoni tal-Unjoni.
(5)       Dritt li wieħed
jirċievi oġġetti jew servizzi jew li jirċievi skont huwa
inerenti fin-natura ta' vawċer. Dan id-dritt jista' jkun assenjat minn
persuna waħda għal oħra qabel ma l-vawċer eventwalment
jissarraf. Biex jiġi evitat ir-riskju ta' tassazzjoni doppja, kieku
s-servizz irrappreżentat minn tali dritt kellu jiġi intaxxat, ikun
neċessarju li tiġi stabbilita l-assenjazzjoni ta' dan id-dritt u t-tisrif
tal-oġġett jew servizzi għandu jitqies bħala
tranżazzjoni waħda.
(6)       Il-provvista ta'
oġġetti jew servizzi tista' tinvolvi ħlas dirett jew tkun
assoċjata ma' vawċer. Biex tiġi żgurata n-newtralità
fit-trattament ta' dawn it-tranżazzjonijiet, it-taxxa li tinġarr
mit-tranżazzjoni unika għandha tiġi ddeterminata
mill-oġġetti jew servizzi fornuti bi tpattija għall-vawċer.
(7)       L-iskema ta' marġini
għall-aġenti tal-ivvjaġġar tipprovdi għal tassazzjoni
fl-Istat Membru li fih l-aġent tal-ivvjaġġar ikun stabbilit.
Biex jiġi evitat ċaqliq fil-post ta' tassazzjoni, għandu jkun
speċifikat li oġġetti jew servizzi fornuti bl-użu ta'
vawċers jibqgħu koperti minn din l-iskema.
(8)       Il-vawċers spiss
jitqassmu permezz ta' aġent jew jgħaddu minn katina tad-distribuzzjoni
bbażata fuq ix-xiri u l-bejgħ sussegwenti. Sabiex tinżamm
in-newtralità, huwa essenzjali li l-ammont tal-VAT li jrid jitħallas fuq
l-oġġetti jew servizzi fornuti bi skambju ma' vawċer, jibqa
intatt. Biex dan jiġi żgurat, il-valur ta' vawċers b'użi
multipli għandu jiġi ffissat mal-ħruġ.
(9)       Jekk vawċers jiġu
distribwiti minn persuna taxxabbli li taġixxi f'isimha stess iżda
għal persuna oħra, il-persuna taxxabbli għandha titqies li
rċeviet u ssupplixxiet il-vawċers hija stess. Jekk id-distribuzzjoni
tkun tinvolvi vawċers b'diversi skopijiet fejn it-tassazzjoni
sseħħ biss ladarba l-vawċer jissarraf, dan jirriżulta
f'aġġustamenti għall-istadji kollha tal-katina
tad-distribuzzjoni, u dan jiġġenera ftit jew l-ebda dħul fiskali
ġdid. Sabiex jiġu evitati piżijiet amministrattivi
eċċessivi, persuna taxxabbli li tqassam vawċers bħal dawn
m’għandhiex titqies bħala li rċeviet u ssupplixxiet
il-vawċer innifsu. 
(10)     Huwa meħtieġ li
jiġi ċċarat it-trattament fiskali tat-tranżazzjonijiet
marbuta mad-distribuzzjoni ta' vawċers b'użi multipli. Fejn tali
vawċers huma mixtrija taħt il-valur tagħhom biex
jerġgħu jinbiegħu bi prezz ogħla, is-servizz ta'
distribuzzjoni għandu jkun intaxxat fuq il-bażi tal-marġini magħmula
mill-persuna taxxabbli.
(11)     Il-vawċers jistgħu
jinvolvu l-provvista transkonfinali ta' oġġetti jew servizzi. Jekk
l-imponibbiltà tvarja bejn l-Istati Membri, dan jista' jwassal għal
tassazzjoni doppja jew nuqqas ta' tassazzjoni. Sabiex tiġi evitata din
is-sitwazzjoni, l-ebda deroga mir-regola li biha l-VAT hija imponibbli meta
l-oġġetti jew is-servizzi jiġu pprovduti m'għandha
tiġi permessa. 
(12)     Meta ħlas isir fuq
il-kont qabel ma jseħħ il-forniment, madankollu hija dovuta l-VAT fuq
l-ammont riċevut. Għandu jiġi ċċarat li din tkopri
wkoll ħlasijiet magħmula għal vawċers li jġorru dritt
għal provvista ta' prodotti jew servizzi fejn il-post u l-livell ta'
tassazzjoni tagħhom huma magħrufa (vawċers b'użu uniku).
Għal vawċers oħra (vawċers b'użi multipli), il-VAT
għandha tkun dovuta biss meta jissarraf il-vawċer.
(13)     Xi vawċers jippermettu
skontijiet fuq il-provvista ta' oġġetti jew servizzi. Minħabba
li t-tnaqqis fil-prezz huwa prinċipalment użat biex jippromwovi
l-prodotti u s-servizzi tal-emittent tal-vawċer, huwa xieraq li jiġi
stipulat li t-tisrif tal-vawċer mill-fornitur tal-oġġetti jew
servizzi jikkostitwixxi servizz fornut minnu għall-emittent.
(14)     Sabiex jiġi rrispettat
il-prinċipju tan-newtralità, meta tnaqqis fil-prezz ta' oġġetti
u servizzi huwa mogħti bi skambju għal vawċer, l-ammont
taxxabbli tas-servizz promozzjonali pprovdut minn min isarraf lill-emittent
tal-vawċer għandu jikkonsisti fir-rimbors miksub minn tal-ewwel. 
(15)     Sakemm l-oġġetti jew
servizzi fornuti mat-tisrif ta' vawċer huma ntaxxati, il-persuna taxxabbli
tkun intitolata li tnaqqas il-VAT imħallsa fuq l-infiq b’rabta
mal-ħruġ tal-vawċer. Għandu jiġi ċċarat li
din l-ispiża tal-VAT hija deduċibbli anki jekk dawk
l-oġġetti jew servizzi jiġu fornuti minn xi ħadd għajr
l-emittent tal-vawċer.
(16)     Diversi persuni taxxabbli
jistgħu jkollhom rwol fil-ħruġ, id-distribuzzjoni u t-tisrif ta'
vawċer iżda fil-każ ta' vawċers b'użi multipli min
isarraf il-vawċer biss ikun jaf x'ġie fornut, meta u fejn. Biex
jiġi żgurat li l-ammont tal-VAT imħallas huwa korrett, min
isarraf għandu fil-każijiet kollha jkun il-persuna responsabbli
għall-ħlas tal-VAT lill-awtoritajiet tat-taxxa fuq
l-oġġetti jew servizzi fornuti eventwalment.
(17)     Fejn id-distribuzzjoni jew
it-tisrif ta' vawċer innifishom joħolqu provvista separata ta'
servizzi distinti mill-oġġetti jew servizzi li huma akkwistati
mill-vawċer, u dik il-provvista hi transkonfinali, huwa importanti li
l-obbligi tal-VAT jiġu kompluti biex tiġi żgurata
l-applikazzjoni u l-ġbir korretti tal-VAT dovuta.
(18)     Peress li l-għanijiet
tal-azzjoni li trid tittieħed rigward is-simplifikazzjoni,
l-immoderniazzar u l-armonizzazzjoni tar-regoli dwar it-taxxa fuq il-valur
miżjud ma jistgħux jintlaħqu b’mod suffiċjenti mill-Istati
Membri u, għalhekk, jistgħu jintlaħqu aħjar fil-livell tal-Unjoni,
l-Unjoni tista' tadotta miżuri, skont il-prinċipju tas-sussidjarjetà
kif stabbilit fl-Artikolu 5 tat-Trattat tal-Unjoni Ewropea. Skont
il-prinċipju tal-proporzjonalità, kif inhu previst f'dak l-Artikolu, din
id-Direttiva ma tmurx lil hinn minn dak li hu meħtieġ sabiex jinkisbu
dawk l-objettivi.
(19)     Skont id-Dikjarazzjoni
tal-Politika Konġunta tal-Istati Membri u l-Kummissjoni tat-28 ta'
Settembru 2011 dwar dokumenti ta' spjegazzjoni[9],
l-Istati Membri impenjaw irwieħhom li jakkumpanjaw, f'każijiet
iġġustifikati, in-notifika tal-miżuri ta' traspożizzjoni
tagħhom b'dokument wieħed jew aktar li jispjegaw ir-relazzjoni bejn
il-komponenti ta' direttiva u l-partijiet korrispondenti tal-istrumenti
tat-traspożizzjoni nazzjonali. Fir-rigward
ta' din id-Direttiva, il-leġiżlatur jikkunsidra t-trażmissjoni
ta' dawn id-dokumenti bħala ġustifikata.
(20)     Għalhekk, id-Direttiva
2006/112/KE għandha tiġi hekk emendata,
ADOTTA DIN ID-DIRETTIVA:
Artikolu 1
Id-Direttiva 2006/112/KE hija emendata
kif ġej:
(1)        Fl-Artikolu 25,
il-punti d) u e) li ġejjin huma miżjuda: 
“(d)   id-distribuzzjoni ta' vawċer
b'użi multipli minn persuna taxxabbli, minbarra l-emittent
tal-vawċer, fejn il-vawċer huwa fornut lilu bi prezz taħt
il-valur nominali tal-vawċer mill-emittent jew minn persuna oħra
taxxabbli li taġixxi f' isimha;
(e)     it-tisrif ta' vawċer ta' skont
b'xejn, fejn il-persuna taxxabbli li tforni l-oġġetti jew is-servizzi
li għalihom il-vawċer jirrelata tirċievi kunsiderazzjoni
mingħand l-emittent.”
(2)        Fl-Artikolu 28, għandu
jiżdied il-paragrafu li ġej:
              “ Madankollu, l-ewwel paragrafu ma
japplikax fejn il-persuna taxxabbli tieħu sehem fil-provvista ta'
vawċer b'użi multipli.”
(3)          Fit-Titolu IV
"Tranżazzjonijiet taxxabbli", il-Kapitolu 5 huwa inserit:
“Kapitolu 5
Dispożizzjonijiet
komuni għall-Kapitoli 1 u 3
Artikolu 30a
              1.       “Vawċer” għandu
jfisser strument li jġorr id-dritt li wieħed jirċievi provvista
ta' oġġetti jew servizzi, jew li wieħed jirċievi skont jew
rifużjoni fir-rigward tal-provvista ta' oġġetti jew servizzi u
fejn hemm obbligu korrispondenti li jiġi ssodisfat dan id-dritt.
              “Vawċer b'użu uniku”
għandu jfisser vawċer li jġorr id-dritt li wieħed
jirċievi provvista ta' oġġetti jew servizzi fejn l-identità
tal-fornitur, il-post tal-provvista u r-rata tal-VAT applikabbli għal dawn
l-oġġetti jew servizzi huma magħrufa fiż-żmien
tal-ħruġ tal-vawċer.
              “Vawċer b'użi multipli”
għandu jfisser kull vawċer, għajr vawċer ta' skont jew
rifużjoni, li ma jikkostitwix vawċer b'użu uniku.
              “Vawċer ta' skont” għandu
jfisser vawċer li jġorr id-dritt li wieħed jirċievi prezz
skontat jew rifużjoni fir-rigward tal-provvista ta' oġġetti jew
servizzi.
              2.       Servizz ta' ħlas
fit-tifsira tad-Direttiva 2007/64/KE m'għandux jitqies bħala
vawċer.
L-Artikolu 30b
              Il-forniment ta' vawċer li
jġorr id-dritt li wieħed jirċievi forniment ta'
oġġetti jew servizzi u l-forniment sussegwenti ta' dawn
l-oġġetti jew servizzi għandhom jitqiesu bħala
tranżazzjoni waħda.
              Din it-tranżazzjoni unika
għandha tiġi trattata bl-istess mod bħal provvista ta'
oġġetti jew servizzi kieku l-oġġetti jew servizzi ma kinux ġew
fornuti bl-użu ta' vawċer.
              Fejn
vawċer iġorr dritt li wieħed jirċievi provvista ta'
oġġetti jew servizzi li għalihom tapplika l-iskema ta'
marġini għall-aġenti tal-ivvjaġġar, il-provvista
tal-oġġetti jew servizzi għandha tiġi ttrattata
għall-VAT skont ir-regoli ta' dik l-iskema.”
(4)        L-Artikolu 65 huwa sostitwit
b’dan li ġej:
“Artikolu 65
              Meta ħlas irid isir fuq
il-kont qabel ma l-oġġetti jew is-servizzi jiġu pprovduti,
inkluż ħlas għal vawċer b’użu uniku, il-VAT
għandha ssir imponibbli meta jiġi riċevut il-ħlas u fuq
l-ammont riċevut.”
(5)        Fl-Artikolu 66, it-tieni
paragrafu huwa sostitwit b'dan li ġej:
"Madankollu, id-deroga stipulata fl-ewwel
inċiż m'għandhiex tkun applikabbli meta l-ħlasijiet isiru
kontra vawċer, jew fir-rigward tal-provvisti ta' servizzi li għalihom
il-klijent huwa obbligat li jħallas it-taxxa skont
l-Artikolu 196."
(6)        L-Artikoli 74ca, 74b u 74c li
ġejjin huma inseriti:
“Artikolu 74a
              1        L-ammont taxxabbli
tal-provvista ta' oġġetti jew servizzi msarrfa kontra vawċer
b’użi multipli għandu jkun ugwali għall-valur nominali ta' dak
il-vawċer, jew fil-każ ta' tisrif parzjali, għal dik il-parti
tal-valur nominali li tikkorrispondi mat-tisrif parzjali ta' dak
il-vawċer, bl-ammont tal-VAT relatat għall-oġġetti jew
servizzi msarrfa mnaqqas minn dan.
              2        Il-valur nominali ta'
vawċer b’użi multipli għandu jinkludi dak kollu li
jikkokstitwixxi kunsiderazzjoni, inkluż l-ammont tal-VAT, miksub jew li
għandu jkun miksub mill-emittent tal-vawċer.
Artikolu 74b
              Fir-rigward
tal-provvista tas-servizzi ta' distribuzzjoni msemmija fil-punt (d)
tal-Artikolu 25, l-ammont taxxabbli għandu jkun ugwali
għad-differenza bejn il-valur nominali tal-vawċer u l-prezz li bih
ikun inxtara, bl-ammont tal-VAT relatat mas-servizz tad-distribuzzjoni pprovdut
imnaqqas minn dan.
Artikolu 74c
              Fir-rigward tal-provvista
tas-servizzi tat-tisrif imsemmija fil-punt (e) tal-Artikolu 25,
l-ammont taxxabbli għandu jkun ugwali għat-tnaqqis fil-prezz
mogħti lill-konsumatur u rimborsat mill-emittent, bl-ammont tal-VAT
relatat mas-servizz tat-tisrif ipprovdut imnaqqas minn dan.”
(7)        Fl-Artikolu 169, jiżdied
il-punt (d) li ġej:
“(d)   tranżazzjonijiet relatati
mal-ħlas ta' kunsiderazzjoni mill-emittent ta' vawċer lill-persuna
taxxabbli li tforni l-oġġetti jew is-servizzi li għalihom
il-vawċer jirrelata safejn l-oġġetti jew servizzi pprovduti
jagħtu lok għal tnaqqis."
(8)        Fl-Artikolu 193, għandu
jiżdied il-paragrafu li ġej:
              “
Fejn tranżazzjoni waħda kif imsemmi fl-Artikolu 30b tikkonsisti
fil-forniment ta' vawċer b’użi multipli u l-provvista sussegwenti ta’
oġġetti jew servizzi, min isarraf għandu jitqies bħala li
wettaq il-forniment taxxabbli.”
(9)        L-Artikolu 272 huwa emendat
kif ġej:
(a)        il-punt (b)
tal-paragrafu 1 huwa sostitwit b’dan li ġej:
“(b)   persuni taxxabbli li ma jwettqu l-ebda
waħda mit-tranżazzjonijiet li ġejjin:
(i)      dawk imsemmija fl-Artikoli 20, 21,
22, 33, 36, 138 u 141;
(ii)      dawk imsemmija fl-Artikolu 44
iżda biss fejn il-VAT hija pagabbli mill-klijent skont
l-Artikolu 196;"
“(b)      il-paragrafu 2 huwa sostitwit
b’dan li ġej:
              “2.     Jekk
l-Istati Membri jeżerċitaw l-għażla skont il-punti (d)
jew (e) tal-ewwel subparagrafu tal-paragrafu 1, huma għandhom
jieħdu l-miżuri meħtieġa biex jiżguraw l-applikazzjoni
korretta tal-arranġamenti tranżizzjonali għat-tassazzjoni ta'
tranżazzjonijiet intra-Komunitarji.
Artikolu 2

1.           L-Istati Membri għandhom
jadottaw u jippubblikaw, sa mhux aktar tard
mill-1 ta' Jannar 2014, il-liġijiet, ir-regolamenti u
d-dispożizzjonijiet amministrattivi meħtieġa sabiex ikunu
konformi ma' din id-Direttiva. Huma għandhom jikkomunikaw minnufih it-test
ta' dawk id-dispożizzjonijiet lill-Kummissjoni.
Huma għandhom japplikaw dawn
id-dispożizzjonijiet mill-1 ta' Jannar 2015.
Meta l-Istati Membri
jadottaw dawk id-dispożizzjonijiet, dawn tal-aħħar għandhom
jirreferu għal din id-Direttiva jew ikunu akkumpanjati minn tali referenza
meta jiġu ppubblikati uffiċjalment. L-Istati Membri għandhom
jiddeċiedu kif għandha ssir din ir-referenza.
2.           L-Istati Membri għandhom
jikkomunikaw lill-Kummissjoni t-test tad-dispożizzjonijiet ewlenin
tal-liġi nazzjonali li huma jadottaw fil-qasam kopert b’din id-Direttiva.
Artikolu 3
Din id-Direttiva għandha tidħol
fis-seħħ fit-tielet jum wara l-pubblikazzjoni tagħha f'Il-Ġurnal
Uffiċjali tal-Unjoni Ewropea.
Artikolu 4
Din id-Direttiva hi indirizzata lill-Istati
Membri.
Magħmul fi Brussell,
                                                                       Għall-Kunsill
                                                                       Il-President
[1]               Id-Direttiva tal-Kunsill 77/388/KEE
tas-17 ta' Mejju 1977 fuq l-armonizzazzjoni tal-liġijiet
tal-Istati Membri dwar taxxi fuq id-dħul mill-bejgħ – Sistema komuni
ta' taxxa fuq il-valur miżjud: bażi
uniformi ta' stima (ĠU L 145, 13 6 1977, p. 1)
(“is-Sitt Direttiva tal-VAT”).
[2]               Id-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud (ĠU 2006 L 347, p. 1)
(“id-Direttiva dwar il-VAT”), li tissostitwixxi s-Sitt Direttiva tal-VAT
mill-1 ta' Jannar 2007.
[3]               Krediti telefoniċi mħallsa minn qabel huma
l-iktar tip komuni ta’ vawċer. L-istudju ekonomiku anness mal-valutazzjoni
tal-impatt jikkalkula li l-valur totali tal-krediti mħallsin minn qabel
tal-mowbajl għall-UE fl-2008 huwa ta’ EUR 38 biljun.
[4]               L-approċċi differenti
għaż-żmien tat-tassazzjoni tal-vawċers huma stipulati
fil-Valutazzjoni tal-Impatt li takkumpanja din il-proposta.
[5]               Il-Kawża C–317/94 Elida Gibbs Ltd v Il-Kummissarji
tad-Dwana u s-Sisa [1996] Ġabra I–5339; Il-Kawża C–427/98
il-Kummissjoni tal-Komunitajiet Ewropej v ir-Repubblika Federali
tal-Ġermanja [2002] Ġabra I–8315.
[6]               ĠU C , , p. .
[7]               ĠU C , , p. .
[8]               ĠU L 347,
11 12 2006, p. 1.
[9]               ĠU C 369,
17 12 2011, p. 14.